정조 11년
大司憲尹承烈大司諫洪檍執義鄭萬始司諫李思祚掌令鄭景祚崔烜持平柳頤玄獻納李庚運正言張至冕等啓曰澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理又況會遂之罪惡與澤遂一而二二而一也而忍杖不服遽有酌處之命有乖獄體請養遂獻遂竝令王府設鞫嚴問還寢會遂絶島定配之命仍令王府設鞫得情李觀源以啓能之壻兼有師生之義啓能凶慘不道之謀決無不知之理而以蒙騃爲敎遽然酌處有乖獄體請還寢李觀源定配之命更令王府設鞫得情噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼紏結厚獜自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言六字刀割某也爲大將某也爲吏判某也爲閫帥等說爛漫於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之請遲晩後物故罪人啓能亟施孥籍之典啓能趾海等諸賊窮凶極惡自有天地以來所未有者而限以國法賊能未施孥戮賊趾兄弟猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶請令王府一依古典趾賊等凶種之年未滿者待其稍長卽施邦刑俾絶凶逆易種養禍之患煥億之罪可勝誅哉性旣妖邪行且陰譎勢之所使甘心附賊利之所在不憚賣叔手勢倏忽設施陰巧或有論議之相通則甘爲紹介於國榮或有謀計之排布則一聽國榮之指揮當國榮沮遏大計之日四字凶言之疏受之於國榮者煥億是已傳之於德相者煥億是已論其負犯實有浮於德相而況其疏草初本下語尤極凶慘有倍於四字者乎及其罪惡彰露之日敢生漫漶彌縫之計註釋四字誑惑群心勸其疏擧之說旣發於湖獄諸囚之招海西群不逞之輩又從而響應轉相扇動爲其漸染以至前日澤白今日仁京之窮凶劇逆而腸肚相連脈絡相貫若論其根柢窩窟一則煥億二則煥億昨日嚴訊之下抵賴不服者究厥情狀萬萬巧惡不可不嚴加刑訊一一取服而半日平問之餘反下酌處之命揆以獄體寧有是理請亟寢煥億島配之命仍令王府加刑得情夬施王章正刑罪人福榮巨猾樂純之種子元惡國榮之至親平日讎天怨國之心包藏已久內而締結瑮衡外而交通逆洋捐萬金而經營先占巢穴分三道而嘯聚至定期日排布設施莫非此賊之所主張而凶謀逆節不待拷㭄旣已爛漫承款則論以王章宜用瑮洋已施之律而及其正法只斷以知情應坐諸人散配而止三尺倒置一國齊憤請正刑罪人福榮亟令王府快施孥戮之典噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於獜亮之稱兵鏡虎之凶言不啻百倍則古今天下安有以此賊子女而有待年與否之可論哉夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛漫酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行九字刀割至於製給凶疏沮遏大計則有浮於逆莾煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之職也十五字刀割乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠賊湛之至親也逆復之愛姪也一門之內日夜綢繆兩賊之間出役紹介危機急變迫在呼吸何幸賊謀自綻天討夬行而誅殛之典只及其身收孥之律尙未擧行揆以王法萬萬失當請梟示罪人明謙亟施孥戮之典噫嘻逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼顧何論於待年與否乎請逆復庶子好石不待年滿亟施處絞之律噫嘻痛矣從古亂逆何限而豈有如宇鎭者哉渠以凶喆之子藉其氣勢罔念喣濡之恩益肆跳踉擬帥市恩之謀極其陰祕荷杖投鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬簿物細故潛藉逆復之姻婭二十字刀割之計明白納招甚至於干涉善復自知當死之供吐實於平問之下其陰慘情節更無可言有賊如此不施邦刑則天網絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉今此酌處之命已是萬萬乖當而不有臺啓遽下特敎半夜之間勒令押付禁堂承宣俱未與知自有鞫獄以來豈有如許非常之擧乎已輸款之凶逆決不可酌配未盡究之情節尤不容不覈請遲晩罪人宇鎭更令王府卽速拿來仍前設鞫期於得情夬正典刑噫嘻痛矣今日亂逆苟究其本則顧不在於五月之禍變乎二十二字刀割是以壬寅之前則有榮德焉壬寅之後則有夏瑮焉而畢竟則今年夏秋之喪變出矣噫嘻尙忍言哉擧國臣民之悲冤疑憤愈往愈劇而及承我慈聖諺敎始知兩次喪變果有所以矣慈敎若曰症勢凡百自初怪底此豈非喪禍之源委逆變之頭腦乎在今日所當窮覈者惟在於此一款而若其窮覈之道則亦惟在於逆醫廷楫乳道不可斷而斷之熱劑不宜進而進之則其間情節已極疑怪而滿庭臣僚屢朔嚴討終不得請尙使戴頭於竄配之中此殆天意之有在也噫窮凶之謀至憯之計必有主張指揮於不覩不聞之中者則此豈非一廷楫所可獨爲者哉然而端緖之鉤得情節之覈出不得不先自廷楫始請減死定配罪人廷楫亟令王府設鞫嚴問期於得情噫嘻痛矣以謙以逆復之子傳襲其父之凶圖七字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已請正刑罪人以謙施以孥戮之典答兩司曰不允